Vizsga feladatok számítógép-hálózatok tárgyból – 1. rész
Minden kérdésnél 1 pont szerezhető, összetett kérdéseknél részpont is kapható.  Nem működő UNIX parancs nem ér pontot. Figyelem! A kérdések közül egyet áthúzhat.  Az értékelésnél csak az első 15 át nem húzott kérdést vesszük figyelembe.  Amennyiben a hallgató ezt a lapot beadja, az 1. témakörből ezt vesszük figyelembe, tehát az esetlegesen meglévő korábbi zárthelyit NEM! Az elégséges osztályzathoz az 1. és a 2. részből együttesen 60%-ot, azaz 18 pontot kell elérni. A 3. részt csak ennek elérése esetén javítjuk ki.
A feladatok kidolgozására rendelkezésre álló idő 30 perc, amely 5 perccel meghosszabbítható, ha a hallgatók példamutatóan viselkednek.
1.	Milyen (mekkora) terhelésnél előnyös nem perzisztens CSMA protokoll? Miért?
2.	UNIX alatt állítsa be, hogy a program nevű fájl tulajdonosa a geza nevű felhasználó legyen!
3.	Fordítsa le a vizsga.c nevű C nyelvű forrásprogramot úgy, hogy a program nyomkövethető legyen; kimenti fájl nevet ne adjon meg!
4.	Az előző feladatban szereplő programot töltse be a gdb nyomkövető programba, listázza ki a 60. sor környékét, állítsa be a program paraméterének azt, hogy 12 és futassa a programot!
5.	Miről lehet felismerni egy B osztályú IP címet? Hogyan épül fel?
6.	IP protokoll esetén hol és hogyan (milyen adatmezők segítségével) oldják meg egy tördelt datagramm összerakását? 
7.	Egy IP router honnan tudja, hogy egy adott datagrammot merre kell továbbítania?  (Vigyázat ez igen primitív kérdés! Ha nem érti, gondoljon arra, hogy mit csinál a router egy datagrammal?)
8.	Egy IP datagrammban mikor van PADDING? Miért van erre szükség?
9.	TCP protokoll esetén mire jó a WINDOW mező!
10.	Feleltesse meg egymásnak TCP/IP és az OSI referenciamodelleket! (rajzoljon)
11.	Mit tud az UDP protokollról?
12.	Miért (mihez, mikor) van szükség a RARP protokollra?  (Írja le ezt a szituációt!)
13.	Mit jelent az, hogy egy EGP protokollnak figyelembe kell vennie gazdasági, politikai szempontokat is?
14.	Minek felel meg a következő, kanonikus formába felírt IPv6 cím? Írja át teljes méretűre! ::128.192.12.17 (Ne ijedjen meg egy kis számolástól, elég könnyűt adtam!)
15.	Mit tud a TCP kapcsolat lebontásáról? Rajzot és magyarázatot is kérek!
16.	Mire és hogyan használható az IP spoofing?